Mange nye kunder og butikker hos Mega Syd betyder kaos i spidsbelastningerne. Det skal nye rundkørsler hjælpe på.

Annonce

Flere nye butikker har fået strømmen af kunder til Mega Syd i Viby markant i vejret.

I flere år har man arbejdet med en målsætning om at få et shoppingknudepunkt i sydbyen, som kunne konkurrere med Tilst og vestbyen.

Siden er der kommet flere store butikker til området ved Ringvej Syd, men sammen med nye butikker og flere kunder, er også kommet udfordringer med infrastrukturen i Viby, hvor der kommer op til 6.000 daglige kunder.

Derfor går man i foråret i gang med at bygge to rundkørsler, som skal løsne op på trafiksituationen. Det skriver Lokalavisen.

De to nye rundkørsler skal etableres ved OK-tanken på Sønderhøjvej og på parkeringspladsen ved BabySam.

»Vi skal have en bedre trafikafvikling både inde på parkeringspladsen, og når man skal derfra. Mega Syd er en stor succes, og der kommer 6.000 biler igennem hver dag,« siger Søren Haunstrup, projektudvikler hos 2C Cunsult, til Lokalvisen.

I 2013 godkendte byrådet en lokalplan om en udvidelse på i alt 7.500 kvadratmeter af Mega Syd. I løbet af 2015 og 2016 er der kommet en Vordingborg Køkkenet, en T-Hansen og en Skousen til på de ekstra kvadratmeter.

Der mangler kun et enkelt lejemål for at være fuld hus i shoppingcentrummet i syd.

»Vi udvider og er godt på vej til at blive en modvægt til indkøbsområdet i Tilst. Vi kan lige nu mærke en vækst af kunder,« sagde Søren Haunstrup i 2015 til Stiften.dk, da man kunne sætte navne på de tre nye butikker i shoppingenklaven.

De nye planer for forbedret trafikafvikling glæder Lisette Munch Sørensen, der ejer Petworld.